32011R0978
L 258/12
SLUŽBENI LIST EUROPSKE UNIJE
03.10.2011.
UREDBA KOMISIJE (EU) br. 978/2011
od 3. listopada 2011.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za acetamiprid, bifenil, kaptan, klorantraniliprol, ciflufenamid, cimoksanil, diklorprop-P, difenokonazol, dimetomorf, ditiokarbamate, epoksikonazol, etefon, flutriafol, fluksapiroksad, izopirazam, propamokarb, piraklostrobin, pirimetanil i spirotetramat u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka (MRO) za acetamiprid, kaptan, ditiokarbamate, etefon, piraklostrobin i pirimetanil bile su utvrđene u Prilogu II. i dijelu B Priloga III. Uredbi (EZ) br. 396/2005. MRO-i za bifenil, klorantraniliprol, ciflufenamid, cimoksanil, diklorprop-P, difenokonazol, dimetomorf, epoksikonazol, flutriafol, izopirazam, propamokarb i spirotetramat bili su utvrđeni u dijelu A Priloga III. Uredbi (EZ) br. 396/2005. MRO-i za fluksapiroksad nisu prije bili utvrđeni ni u jednom Prilogu Uredbi (EZ) br. 396/2005 pa se primijenila zadana vrijednost od 0,01 mg/kg.
(2)
U okviru postupka te u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenu postojećih MRO-a radi odobrenja korištenja sredstva za zaštitu bilja koje sadrži aktivnu tvar acetamiprid na šljivama, dinjama, smokvama, cvjetači, ostalim kupusnjačama koje cvjetaju (osim brokule), salati, širokolisnoj endiviji, rikoli, listovima i izdancima od Brassica spp, grahu i grašku (s mahunama), grašku (bez mahuna), artičokama, suhom grahu i grašku, sjemenu repice i pšenici.
(3)
Za kaptan je takav zahtjev bio podnesen za primjenu na marelicama, breskvama i šljivama. Za cimoksanil je takav zahtjev bio podnesen za primjenu na špinatu. Za klorantraniliprol je takav zahtjev bio podnesen za primjenu na cvjetači i ostalim kupusnjačama koje cvjetaju i grahu s mahunama. Za diklorprop-P je takav zahtjev bio podnesen za naranče i za bubreg i jetru, uzimajući u obzir postojeće korištenje na žitaricama i travi za hranjenje preživača. Za ciflufenamid je takav zahtjev bio podnesen za primjenu na jabukama, kruškama, stolnom i vinskom grožđu, krastavcima, običnoj tikvi i dinji. Za difenokonazol je takav zahtjev bio podnesen za blitvu, artičoke, brokulu, kardu i jagode. Za dimetomorf je takav zahtjev bio podnesen za naranče, širokolisnu endiviju, vrtnu grbicu, baricu, crvenu gorušicu, listove i izdanke od Brassica spp. Za ditiokarbamate je takav zahtjev bio podnesen za rotkvice. Za epoksikonazol je takav zahtjev bio podnesen za pojedine žitarice te za bubreg i mlijeko, uzimajući u obzir postojeće korištenje na žitaricama za hranjenje preživača. Za spirotetramat je takav zahtjev bio podnesen za primjenu na začinskom bilju. Za propamokarb je takav zahtjev bio podnesen za primjenu na poriluku, špinatu, cikoriji te matovilcu. Za piraklostorbin je takav zahtjev bio podnesen za citruse, kikiriki, sjeme pamuka, sjemenke lana, sjemenke maka, sjemenke sezama, sjeme repice, sjeme gorušice, šafraniku, borač, lanak zubasti, ricinus, sjemenke suncokreta i soju. Za pirimetanil je takav zahtjev bio podnesen za primjenu na salati i širokolisnoj endiviji.
(4)
U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za acetamiprid za jezgričavo voće, stolno i vinsko grožđe, jagode, borovnice, luk, rajčice, patlidžane, brokulu, glavati kupus, špinat, celer i sjeme pamuka. Odobreno korištenje acetamiprida na tim kulturama u Sjedinjenim Državama dovodi do vrijednosti ostataka koje premašuju MRO-e u Uredbi (EZ) br. 396/2005. Da bi se izbjegle trgovinske zapreke pri uvozu tih kultura, potrebne su više vrijednosti MRO-a.
(5)
Za klorantraniliprol je takav zahtjev bio podnesen kako bi se podigli sadašnji MRO-i za naranče iz Brazila i Južne Afrike, stolno i vinsko grožđe i rotkvice iz Sjedinjenih Država te jagodičasto voće, borovnice i brusnice iz Kanade i Sjedinjenih Država. U vezi s istom aktivnom tvari je takav zahtjev bio podnesen kako bi se podigli sadašnji MRO-i za rižu i meso, jetru, bubreg, mlijeko i jaja preživača iz Sjedinjenih Država, uzimajući u obzir postojeće korištenje na proizvodima za hranjenje dotičnih životinja. Za flutriafol je takav zahtjev bio podnesen kako bi se podigao sadašnji MRO za soju iz Sjedinjenih Država. Za izopirazam je takav zahtjev bio podnesen kako bi se podigao sadašnji MRO za banane iz Srednje Amerike. Za fluksapiroksad je takav zahtjev bio podnesen kako bi se podigli sadašnji MRO-i za jezgričavo voće, koštičavo voće (trešnje, breskve, šljive, marelice i nektarine), krumpir, ostalo korjenasto povrće, lukovičasto povrće, slatki kukuruz, povrće iz roda Brassica spp, lisnato povrće i svježe začinsko bilje, grašak i grah s mahunama ili bez njih, mahunarke (suhe), sjeme uljarica, žitarice (pšenicu, pšenoraž, raž, ječam, zob, kukuruz i sirak) i šećernu repu te za mast, jetru, jaja i mlijeko iz Sjedinjenih Država, Kanade i Brazila, uzimajući u obzir korištenje na žitaricama za hranjenje životinja koje proizvode hranu. U svim su tim slučajevima neophodni viši MRO-i kako bi se izbjegle trgovinske zapreke za uvoz dotičnih proizvoda.
(6)
Što se tiče etefona, nedavno podneseni podaci koje treba dodatno procijeniti opravdavaju produljenje roka za MRO-e na stolnim maslinama i sjemenu pamuka.
(7)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji proslijedile izvješća o ocjenama.
(8)
Komisija je primila informacije iz Njemačke i od Europske udruge proizvođača začina o ostacima bifenila na muškatnom oraščiću i macisu koji premašuju sadašnje MRO-e. Njemačka je navela da zbog rasprostranjene prisutnosti bifenila iz nepoznatih izvora nije bilo moguće proizvesti muškatni oraščić i macis u skladu s MRO-ima za bifenil. Njemačka je podnijela zahtjev u skladu s člankom 6. stavkom 3. Uredbe (EZ) br. 396/2005 za izmjene tih MRO-a i izvješće o ocjenama.
(9)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje te je iznijela obrazložena mišljenja o predloženim MRO-ima (3). Ta je mišljenja proslijedila Komisiji i državama članicama te ih stavila na raspolaganje javnosti.
(10)
Za primjenu acetamiprida na dinjama i grašku s mahunama i bez njih je Agencija u svojim obrazloženim mišljenjima zaključila da podaci nisu bili odgovarajući za podržavanje zatraženih MRO-a. Za primjenu acetamiprida na širokolisnoj endiviji je Agencija na temelju prijedloga u izvješću o ocjenama preporučila smanjenje MRO-a kako bi se spriječilo prekoračenje ARD-a. Za primjenu klorantraniliprola na narančama i riži je Agencija zaključila da podaci nisu bili odgovarajući za podržavanje zatraženih MRO-a. Za stolno i vinsko grožđe je Agencija zaključila da su MRO-i već bili određeni na razinama koje odgovaraju namijenjenom odobrenom korištenju. Agencija je utvrdila da postoji razlog za brigu s obzirom na kratkoročni unos dimetomorfa na širokolisnoj endiviji za zatraženi MRO pa je preporučila da MRO ostane na sadašnjoj vrijednosti. Što se tiče primjene propamokarba na matovilcu je Agencija zaključila da podaci nisu bili odgovarajući za podržavanje zatraženog MRO-a. Za špinat i poriluk je Agencija utvrdila da postoji razlog za brigu s obzirom na kratkoročni unos pa je preporučila da MRO ostane na sadašnjoj vrijednosti. Za primjenu piraklostrobina na grejpu, limunu, limeti i mandarini je Agencija zaključila da podaci nisu bili odgovarajući za podržavanje zatraženih MRO-a. Za sjemenke suncokreta i soju je Agencija zaključila da su MRO-i već bili određeni na razinama koje odgovaraju namijenjenom odobrenom korištenju. Za primjenu fluksapiroksada na trešnjama i pamuku je Agencija zaključila da podaci nisu bili odgovarajući za podržavanje zatraženih MRO-a. Za krumpir je Agencija zaključila da je MRO već bio određen na razini koja odgovara namijenjenom odobrenom korištenju.
(11)
Što se tiče svih ostalih zahtjeva, Agencija je zaključila da su svi zahtjevi s obzirom na podatke ispunjeni i da su izmjene MRO-a koje su zatražili podnositelji prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni cjeloživotna izloženost tim tvarima konzumiranjem svih prehrambenih proizvoda koji mogu sadržavati te tvari ni kratkoročna izloženost zbog prekomjernog konzumiranja relevantnih kultura i proizvoda nisu pokazali da postoji rizik od premašivanja prihvatljivog dnevnog unosa (PDU) ili akutne referentne doze (ARD).
(12)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, primjerene izmjene MRO-a ispunjavaju zahtjeve članka 14. stavka 2. Uredbe (EZ) br. 396/2005.
(13)
Sukladno tome bi Uredbu (EZ) br. 396/2005 trebalo izmijeniti.
(14)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. listopada 2011. godine.